
Vizsgálatok a balatoni halfajokban élősködő mételyeken, valamint azok csigákban és kagylókban élő fejlődési stádiumain

A mételyek (Trematoda osztály) Aspidogastrea és a Digenea alosztályai közül, az utóbbi fajai a legjelentősebb humán és állati kórokozók közé tartoznak. Gazdaváltók, bonyolult fejlődési ciklussal és több lárvaalakkal (miracidium, sporocysta, redia, cercaria, metacercaria). A cerkáriák általában aktívan keresik fel gazdájukat (puhatestűek, ízeltlábúak, gerincesek). Magyarországon a házi- és vadon élő állatokban fellelhető adult stádiumú trematodák előfordulása jól ismert. Ezek puhatestűekben fejlődő cerkáriáiról azonban ismereteink hiányosak.
Célom a balatoni halakban élősködő trematodák vizsgálata és a puhatestűekben fejlődő lárvastádiumok begyűjtése illetve azonosítása volt, valamint, hogy feltérképezzem és csoportosítsam az egyes fejlődési alakok előfordulását gazdáik szerint.
A Balaton négy pontján (Tihany, Balatonszemes, Keszthely, Zalatorok) végeztem gyűjtést. A laboratóriumi boncolás során izoláltam és dokumentáltam, majd alkoholban fixáltam az élősködőket.
Munkám során 11 halfaj 96 egyedéből 8 adult és 9 metacerkária stádiumú Trematoda fajt, 7 csigafajból 7 eltérő morfológiájú cerkáriát és 1 metacerkáriát mutattam ki. Egy vándorkagylóból izolált furcocerkáriát a süllő Bucephalus polymorphus fajával azonosítottam. A puhatestűekből gyűjtött cerkáriák (egyetlen kivétellel), Magyarországon még nem kerültek leírásra.



